KNM «Sørøysund» (L4503)

KNM «Sørøysund»  er et tidligere landgangsfartøy bygget i 1972 ved Mjellem & Karlsen i Bergen. 

Fartøyet ble ombygget til Tjeldsund-klassen i 1996 ved Tromsø Skipsverft og tjenestegjorde sammen med søsterskipene KNM «Maursund» og KNM «Tjeldsund» i Marinens landgangsfartøyskvadron. Etter utfasing fra Sjøforsvaret ble fartøyet solgt til sivil drift og benyttes som flerbruksfartøy.

 Militær fart 
KNM «Sørøysund» fungerte, i likhet med søsterskipene, som forsynings- og støttefartøy i Sjøforsvaret. Hun var i Marinens tjeneste fra 1972 til 2003, men ble solgt da Ramsund orlogsstasjon ble lagt ned. Fartøyet kunne frakte inntil syv Leopard 1 stridsvogner eller en infanteritropp på rundt 40 personer. Det kunne også brukes som minefartøy, og var bevæpnet med tre 20 mm Rheinmetall luftvernkanoner.

 Ombygging 
Ombyggingen i 1996 innebar modernisering av halve fartøyet. Skrog, bunn og tanker ble beholdt, mens nytt styrhus, innredning, baugport, hekkport og luker ble bygget. Et nytt overbygg i aluminium og lukket kjøredekk erstattet den tidligere åpne løsningen. Fartøyene ble forlenget for bedre stabilitet og plass, og utstyrt for å levere olje, diesel, ferskvann og avløpsvann til andre fartøyer eller stasjoner.

 Sivil fart 
Fartøyet brukes i sivil tjeneste som flerbruksfartøy. Det er utstyrt med en 125 tonns dekkskran og ROV for løfte- og undervannsoperasjoner, og benyttes til ulike transport- og støtteoppdrag for både anleggsbransjen og Forsvaret. Fartøyet har også vært brukt til frakt av rein for samiske eiere mellom beiteområder i Finnmark.

I november 2025 grunnstøtte skipet utenfor Tjeldsund og lakk ut rundt fire kubikkmeter diesel.


 Referanser 

Kategori:Norske krigsskip
Kategori:Landgangsfartøyer
Kategori:Skip bygget i Norge
Kategori:Skip fra 1972
Kategori:Artikler i sjøfart-prosjektet